Forventer at Krekar-kjennelse blir anket uansett utfall
Nesten en uke etter at spørsmålet ble tatt opp til vurdering av tingretten, skal kjennelsen komme ved 10-tiden, opplyser informasjonssjef Irene Ramm i Oslo tingrett til VG. Retten skal ta stilling til politiets avgjørelse om å tvangsbosette mulla Krekar i på Jarlen mottak i Kyrksæterøra i Sør-Trøndelag-kommunen Hemne. Tingrettsdommer Oddmund Svarteberg har uttalt at han regner med at tingrettens avgjørelse mandag vil bli anket, uansett utfall. Dette fordi lovhjemmelen som politiet har brukt som grunnlag for sitt vedtak om tvangsflytting ikke har vært prøvet for retten tidligere. Oslo politidistrikt vedtok å tvangsflytte Krekar etter at han ble løslatt fra fengsel forrige søndag. Vedtaket ble påklaget, og saken ble behandlet i retten tirsdag i forrige uke. Vedtaket om tvangsflytting er basert på en instruks fra justisminister Anders Anundsen (Frp), som lar politiet vurdere å pålegge personer som Krekar et bestemt bosted og meldeplikt. Flere av landets fremste eksperter på juss mener instruksen er i strid med rettsstatsprinsipper, Grunnloven og menneskerettighetene. Kilde: NTB/VG
Kjennelsen om mulla Krekar kan tvangsbosettes i Trøndelag skal bli offentliggjort av Oslo tingrett mandag formiddag.